Broj: 711-I-28-P-101-19/21-10-8

Zagreb, 11. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Jasenke Auguštan-Pentek, gradonačelnice Grada Zlatara,** na 107. sjednici, održanoj 11. prosinca 2020.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnice Jasenke Auguštan - Pentek, gradonačelnice Grada Zlatara, povodom navoda o korištenju službenih vozila Grada Zlatara za privatne potrebe, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a.**

Obrazloženje

Protiv dužnosnice Jasenke Auguštan-pentek, gradonačelnice Grada Zlatara, podnesena je dana 25. ožujka 2019.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-1359-P-101/19-01-1 te je povodom iste otvoren predmet broj: P-101/19.

U prijavi se u bitnome navodi da dužnosnica Jasenka Auguštan-Pentek, gradonačelnica Grada Zlatara koristi vozila Dacia Sandero i Škoda Octavia u vlasništvu Grada za svoje privatne potrebe te je službeno vozilo Grada Zlatara parkirano na adresi stanovanja dužnosnice. U prijevi se također navodi da korištenje službenih automobila nije uređeno odgovarajućim podzakonskim aktom.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Jasenka Auguštan-Pentek obnaša dužnost gradonačelnice Grada Zlatara, počevši od 26. svibnja 2017.g., a od 7. lipnja 2013.g. do 23. siječnja 2015.g. te od 26. ožujka 2015.g. do 25. svibnja 2017.g. obnašala je dužnost zamjenice gradonačelnika Grada Zlatara. Jasenka Auguštan-Pentek je stoga, povodom obnašanja navedenih dužnosti, obvezna postupati sukladno odredbama ZSSI-a.

Na zahtjev Povjerenstva, Grad Zlatar dostavio je očitovanje, KLASA: 042/01/19-01/01, URBROJ: 2211/01-02-19-2 od 12. travnja 2019.g. u kojem se navodi da Grad Zlatar u svom vlasništvu ima vozilo Opel Corsu, godina proizvodnje 1995., koju dužnosnica zbog starosti i lošeg stanja nije koristila, zatim Renault Trafic, godina proizvodnje 2008.g., koji je odmah nakon kupnje predan na korištenje OŠ Ante Kovačića te se ne koristi kao službeno vozilo Grada Zlatara te Daciu Freeedom, godina proizvodnje 2017. i Škodu Octavia, godina proizvodnje 2019.g., koja vozila se koriste kao službena vozila Grada Zlatara.

U očitovanju se nadalje navodi da sukladno Pravilniku o korištenju službenih automobila od 9. siječnja 2018.g. gradonačelnik Grada Zlatara ima pravo na korištenje službenog automobila 24 sata dnevno te da su korištenja službenog automobila evidentirana putnim radnim listovima. Ostali korisnici prava na korištenje službenog automobila isti koriste u službene svrhe, na temelju obrazloženog zahtjeva o kojem odlučuje pročelnik Jedinstvenog upravnog odjela Grada Zlatara. Grad Zlatar u svom očitovanju još navodi da su korisnici službenog automobila iz članka 3. stavka 1. podstavka 2. do 5. Pravilnika o korištenju službenog automobila, dužni voditi evidenciju o izvršenim radnjama i prijeđenim kilometrima na propisanom obrascu.

U privitku dopisa dostavljeni su putni nalozi i putni radni listovi za vozila koja je koristila dužnosnica te Pravilnik o korištenju službenih automobila

Uvidom u Pravilnik o korištenju službenih automobila, KLASA: 031-11/18-01/01, URBROJ: 2211/01-02-18-2 od 9. siječnja 2018.g. utvrđeno je da je člankom 3. stavkom 1. navedenog Pravilnika propisano da pravo na korištenje službenih automobila imaju: gradonačelnik Grada Zlatara, zamjenik gradonačelnika Grada Zlatara, pročelnik Jedinstvenog upravnog odjela Grada Zlatara, službenici i namještenici Grada Zlatara i druge osobe. Člankom 4. istog Pravilnika propisano je da ukoliko osobe iz članka 3. Pravilnika koriste službeno vozilo 24 sata dnevno, nemaju pravo na naknadu troškova prijevoza na posao i s posla. Stavcima 2. do 4. istog članka propisano je da se korištenje službenog vozila u privatne svrhe smatra primitkom u naravi na koji se obračunavaju porezi i doprinosi, sukladno propisima o porezu na dohodak. Novčana vrijednost primitka u naravi utvrđuje se u iznosu od 2 kune po prijeđenom kilometru u privatne svrhe, a što se evidentira u knjizi „Putni radni list“ službenog vozila. Za utvrđeni neto iznos primitka koji je korisnik ostvario u naravi (nenovčana korist) umanjuje se obračunata i isplaćena plaća u novcu.

Nadalje, člankom 5. Pravilnika propisano je da pravo na korištenje službenog automobila 24 sata dnevno ima gradonačelnik Grada Zlatara, a iznimno se pravo na korištenje službenog automobila 24 sata dnevno može odobriti i drugim korisnicima iz članka 3. stavka 1. podstavka 2. do 5. toga Pravilnika, i to u slučaju prijeke potrebe, a po primitku obrazloženog zahtjeva za korištenje službenog automobila.

Člankom 10. Pravilnika propisano je da je za vrijeme korištenja službenog automobila korisnik iz članka 3. stavka 1. podstavka 2. do 5. toga Pravilnika dužan voditi evidenciju o izvršenim radnjama i prijeđenim kilometrima na utvrđenom obrascu putnog naloga ili putnog radnog lista, kojim je zadužen svaki službeni automobil.

Povjerenstvo je izvršilo uvid i u dostavljene putne radne listove za službene automobile Grada Zlatara te u putne naloge dužnosnice Jasenke Auguštan-Pentek te je utvrdilo niz nepodudarnosti u dostavljenoj dokumentaciji. Tako je utvrđeno da je za dane 17. i 18. siječnja 2018.g. dužnosnici Jasenki Auguštan-Pentek izdan putni nalog kojim je odobreno korištenje osobnog automobila za putovanja u Donju Stubicu i Zagreb, a u putnim radnim listovima za vozilo Dacia Sandero je na iste dane evidentirano korištenje službenog automobila Grada Zlatara od strane dužnosnice Jasenek Auguštan-Pentek, i to 17. siječnja za područje Krapinsko-zagorske županije, a 18. siječnja za relaciju Zlatar-Varaždin-Zlatar.

Također, u većem broju slučajeva je u putnom radnom listu evidentirano korištenje službenog vozila od strane dužnosnice Jasenke Auguštan-Pentek za putovanja van Grada Zlatara, no za ista putovanja dužnosnici nisu izdani putni nalozi. Jednako tako, za pojedina putovanja dužnosnici su izdani putni nalozi kojima se odobrava korištenje službenog automobila, međutim navedeno korištenje službenog automobila nije evidentirano u putnim radnim listovima.

Povjerenstvo je potom zatražilo dodatno očitovanje Grada Zlatara je li dužnosnica Jasenka Auguštan-Pentek koristila službeni automobil u privatne svrhe i je li joj i u kojem iznosu po toj osnovi umanjena plaća, a zatraženo je i obrazloženje navedenih nepodudarnosti u dostavljenoj dokumentaciji.

Grad Zlatar dostavio je očitovanje, KLASA: 042-01/19-01/01, URBROJ: 2211/01-02-19-4 od 27. svibnja 2019.g. u kojem se navodi da dužnosnica Jasenka Auguštan-Pentek za vrijeme obnašanja dužnosti gradonačelnice Grada Zlatara, kao ni za vrijeme obnašanja dužnosti zamjenice gradonačelnika iste jedinice lokalne samouprave u prethodnom mandatu, nije koristila službene automobile Grada Zlatara u privatne svrhe. Sukladno navedenom, Grad Zlatar ne raspolaže financijskom dokumentacijom vezanom za umanjenje plaće za primitke u naravi s obzirom da osnova korištenja službenog automobila u privatne svrhe nije ostvarena.

U očitovanju Grada Zlatara, KLASA: 042-01/19-01/01, URBROJ: 2211/01-02-20-8 od 7. svibnja 2020.g. vezano za nepodudarnosti između putnih naloga i putnih radnih listova, navodi se da za putovanja za koja dužnosnici Jasenki Auguštan-Pentek nisu isplaćivana nikakva novčana sredstva nisu niti izdavani putni nalozi. Nadalje se ističe da je Pravilnikom o korištenju službenih automobila propisano da svi korisnici službenih automobila, osim gradonačelnika, imaju obvezu voditi propisanu evidenciju (evidenciju prijeđenih kilometara na utvrđenom obrascu putnog naloga ili putnog radnog lista). U očitovanju se nadalje obrazlaže da je došlo do omaške prilikom vođenja administrativno-tehničkih poslova evidencije korištenja službenih automobila te stoga pojedina korištenja službenog automobila od strane dužnosnice Jasenke Auguštan-Pentek, za koja su izdani putni nalozi, nisu evidentirana u putnim radnim listovima službenih vozila. Pritom se naglašava da nije riječ o kršenju normativnih odredbi ili povredi savjesnog i zakonitog obnašanja dužnosti, već o tehničkom propustu vođenja evidencije. Grad Zlatar također navodi da je iz putnih naloga razvidno da je riječ o putovanjima za službene potrebe Grada Zlatara te su dužnosnici Jasenki Auguštan-Pentek isplaćeni samo troškovi za cestarinu na temelju uredno ispostavljenih računa.

U odnosu na 17. i 18. siječnja 2018.g. za koje datume je u putnim nalozima evidentirano korištenje osobnog automobila dužnosnice Jasenek Auguštan-Pentek, a u putnim radnim listovima korištenje službenog automobila Grada Zlatar od strane iste dužnosnice, Grad Zlatar je u očitovanju, KLASA: 042-01/19-01/01, URBROJ: 2211/01-02-20-10 od 14. listopada 2020.g. naveo da je dužnosnica na navedene dane koristila osobni automobil za službene potrebe te da na navedene datume nije koristila službeno vozilo Grada Zlatara. U očitovanju se nadalje pojašnjava da je dana 17. siječnja 2018.g. dužnosnica koristila osobni automobil u službene svrhe na relaciji Zlatar-Donja Stubica-Zlatar zbog sudjelovanja na edukaciji Državne škole za javnu upravu, trećeg modula programa „Dobro upravljanje za lokalne i regionalne lidere“ te joj je isplaćeno 100,00 kn. Dana 18. siječnja 2018.g. dužnosnica je koristila osobni automobil u službene svrhe na relaciji Zlatar-Zagreb-Zlatar sa svrhom sastanka s projektantima iz trgovačkog društva Hršak&Hršak d.o.o. oko izrade troškovnika za dječje sprave u Parku hrvatske mladeži u Zlataru, a u sklopu projekta „Živjeti zdravo“ Hrvatskog zavoda za javno zdravstvo. Za navedeno dužnosnici je isplaćeno 240,00 kn. Grad Zlatar ponovno ističe da se radi o omašci prilikom vođenja administrativno-tehničkih poslova evidencije korištenja službenih automobila od strane za to nadležnog službenika Jedinstvenog upravnog odjela Grada Zlatara, budući da sukladno odredbama Pravilnika o korištenju službenih automobila gradonačelnik nije dužan voditi propisanu evidenciju, već se ista vodi od strane nadležnog službenika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatratin da utječe ili kada privatni interes dužnosnika može utjecati na njegovu nepristranost u obavljanju javne dužnosti.

 Povjerenstvo obrazlaže da je iz prikupljenih podataka i dokumentacije utvrđeno da je korištenje službenih vozila Grada Zlatara uređeno odgovarajućim podzakonskim aktom, odnosno Pravilnikom o korištenju službenih automobila od 9. siječnja 2018.g. Sukladno navedenom Pravilniku dužnosnica Jasenka Auguštan-Pentek, kao gradonačelnica Grada Zlatara, ima pravo na korištenje službenog automobila Grada Zlatara 24 sata dnevno te stoga ima pravo na dolazak na posao i odlazak s posla službenim automobilom, međutim u tom slučaju nema pravo na naknadu troškova prijevoza na posao i s posla.

Pravilnikom o korištenju službenih automobila također je propisano da se korištenje službenog vozila u privatne svrhe smatra primitkom u naravi koji se utvrđuje u iznosu od 2 kune po prijeđenom kilometru u privatne svrhe te se za utvrđeni neto iznos primitka koji je korisnik ostvario u naravi (nenovčana korist) umanjuje obračunata i isplaćena plaća u novcu. U odnosu na navedeno, Grad Zlatar očitovao se da Jasenka Auguštan-Pentek za vrijeme obnašanja dužnosti gradonačelnice Grada Zlatara, kao ni za vrijeme obnašanja dužnosti zamjenice gradonačelnika iste jedinice lokalne samouprave, nije koristila službene automobile Grada Zlatara u privatne svrhe.

 Nadalje, Pravilnikom o korištenju službenih automobila propisano je da gradonačelnik nema obvezu voditi službenu propisanu evidenciju korištenja službenih vozila, već evidenciju za gradonačelnika vode službenici Jedinstvenog upravnog odjela Grada Zlatara. Slijedom navedenoga, neuredno vođenje propisane evidencije posljedica je propusta službenika Grada Zlatara, a ne postupanja dužnosnice Jasenke Auguštan-Pentek.

 U odnosu na dane 17. i 18. siječnja 2018.g. za koje je dostavljena proturiječna dokumentacija iz koje nije bilo moguće sa sigurnošću utvrditi je li dužnosnica na navedene dane koristila službeno ili osobno vozilo ili oba i na kojim relacijama, Grad Zlatar je dostavio pojašnjenje da je dužnosnica na navedene datume koristila osobno vozilo u službene svrhe, i to na dan 17. siječnja za putovanje u Donju Stubicu za što joj je isplaćen trošak u iznosu od 100,00 kn, a na dan 18. siječnja 2018.g. za putovanje u Zagreb, za što joj je isplaćen trošak od 240,00 kn. Nepodudarnosti iz ranije dostavljene dokumentacije Grad Zlatar također je obrazložio omaškom u vođenju propisane dokumentacije, za čije vođenje nije odgovorna dužnosnica, već istu vode službenici Grada Zlatara.

Povjerenstvo iz prikupljenih podataka i dokumentacije nije steklo saznanja iz kojih bi proizlazilo da je postupanjem dužnosnice Jasenke Auguštan-Pentek došlo do moguće povrede odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Jasenka Auguštan-Pentek, elektroničkom dostavom
2. Objava na internetskoj stranici Povjerenstva
3. Pismohrana